**MTÜ VENIVIDIVICI JA KOOLI VAHELINE LEPING**

1. **Üldsätted**
   1. Õpilasvahetuse (*edaspidi vahetuse*) korraldamise eesmärk on pakkuda Eesti põhi- ja keskkooliõpilastele võimalust ühe, kahe või nelja nädala jooksul elada ning õppida teises keskkonnas. Vahetusperioodi pikkus on üks, kaks või neli nädalat.
   2. Käesoleva lepingu osapoolteks on MTÜ VeniVidiVici ning \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ *(kooli nimi).*
   3. Vahetuse planeerimise, läbimise ning aruandluse nimel teevad koostööd õpilane, vastuvõtva kooli, väljasaatva kooli, majutava pere ning MTÜ VeniVidiVici (*edaspidi VVV*) esindaja. Osapoolte õigused ja kohustused määratletakse käesolevas lepingus.
2. **Mõisted**

Käesoleva lepingu raames kasutatakse järgnevaid mõisteid:

* 1. Õpilane – VVV vahetuse raames teise Eesti kooli õppima asuv 7.-12.klassi õpilane;
  2. Vastuvõtva kooli esindaja – kontaktisik koolist, kuhu õpilane vahetuse raames õppima läheb;
  3. Väljasaatva kooli esindaja – kontaktisik koolist, kust õpilane vahetuse raames teise kooli õppima läheb;
  4. Vahetusperiood – ajavahemik, mil õpilane õpib vastuvõtvas koolis;
  5. Majutav pere – leibkond, kelle juures vahetusõpilane vahetusperioodil elab;
  6. Osalustasu – summa, mille õpilane tasub VVV arvelduskontole vahetusperioodi alguseks;
  7. VVV esindaja – VVV koordinaator, kes vahetust organiseerib.

1. **Vastuvõtva kooli esindaja õigused ja kohustused**
   1. Võimalusel korraldada vahetusõpilasele majutus kooli õpilaskodus või mõne õpilase kodus. Majutuse korral vahetusperes kohustus edastada VVV esindajale majutava perekonna ankeet.
   2. Kohustus vähemalt 3 tööpäeva enne vahetuse algust edastada VVV esindajale vahetusperioodi tunniplaan ning muu olulise info, millest õpilane peaks teadlik olema, sealhulgas majutava pere ankeet, suuremate kontrolltööde ajad, spordipäevad ning muud kooliüritused, riietusreeglid (koolivormi olemasolu, riietumine kehalise kasvatuse tundides), klassijuhataja kontaktandmed.
   3. Võimalusel määrata vastuvõtvas klassis üks õpilane, kes oleks vahetusõpilasele toeks ja juhendaks teda vahetuse ajal, ning edastada õpilase nimi ning e-mail või telefoninumber VVV esindajale.
   4. Kohustus teavitada VVV esindajat koolitoidu maksumusest nii põhikooli kui ka gümnaasiumi astmes ja selle tasumise viisist VVV programmiga liitumisel.
   5. Kohustus vastata VVV esindaja meili(de)le 10 tööpäeva jooksul, vastasel juhul eemaldatakse kool osalevate koolide nimekirjast, v.a. kooli esindaja eelneva teavituse korral vastamisega viivitamisest.
2. **Väljasaatva kooli esindaja õigused ja kohustused** 
   1. Tagada vahetusõpilasele võimalikult mugav ja paindlik naasmine kooliellu pärast vahetuse lõppu.
   2. Õigus arvestada kõiki vastuvõtva kooli õpetajate poolt antud hindeid õpilase koolitöös hinnetelehe alusel.
   3. Õigus keelduda õpilase vahetusse saatmisest mitterahuldavate õpitulemuste, käitumisprobleemide ja/või liigsete puudumiste korral ning sellest teavitada VVV esindajat.
   4. Kohustus vastata VVV esindaja meili(de)le 10 tööpäeva jooksul, vastasel juhul eemaldatakse kool osalevate koolide nimekirjast, v.a. kooli esindaja eelneva teavituse korral vastamisega viivitamisest.
3. **VVV programmi esindaja õigused ja kohustused**
   1. Kohustus tagada vahetuse sujuv toimumine ja suhtlus kõigi osapoolte vahel, sh probleemolukordade lahendamine. Olla erapooletu probleemide korral.
   2. Kohustus kontrollida kõigi osapoolte lepingust tulenevate õiguste ning kohustuste järgmist.
   3. Kohustus edastada õpilaseni punktis 3.2. välja toodud info.
   4. Õigus lõpetada enne vahetusperioodi lõppu õpilasvahetus, kui õpilane ei täida vahetuskoolis õppekorraldusi või puudub põhjuseta.
   5. Õigus tõsta osalustasu suurust teatades sellest MTÜ VeniVidiVici koduleheküljel.
   6. Õigus keelduda vahetuse korraldamisest juhul, kui õpilane pole täitnud oma kohustusi enne vahetuse algust.
   7. Õigus keelduda vahetuse organiseerimisest, kui õpilasega on eelneva kokkupuute korral olnud probleeme.
4. **Vahetusõpilase õigused ja kohustused**
   1. Kohustus teavitada kodukooli kontaktisikut vahetussoovist;
   2. Õigus osaleda koolitöös võrdsetelt tingimustel iga teise vahetuskooli õpilasega;
   3. Kohustus osaleda koolitöös 100%, v.a. haiguse tõttu või majutaja kirjaliku loa alusel;
   4. Kohustus täita vahetuses osalemiseks vajalikud dokumendid, sh lepingud ning tagasisideleht;
   5. Õigus sõidukompensatsioonile elektrooniliselt esitatud avalduse ning kuludokumentide alusel.   
      *NB! Sõidukompensatsioonide väljamaksmine toimub kord kuus.*
   6. Õigus neljanädalase vahetuse korral taotleda MTÜ VeniVidiVici-lt 200€ suurust stipendiumi vahetusperioodi jooksul tehtavate kulutuste katmise tarbeks.   
      *NB! Stipendiumist arvestatakse maha tulumaks 20%.*
   7. Kohustus ühe - / kahenädalase vahetuse korral tasuda osalustasu (osalustasu on mõeldud koordineerimiskulude ja MTÜ majandamiskulude katmiseks) vähemalt 5 päeva enne vahetusperioodi algust, v.a. erandjuhud kokkuleppel koordinaatoriga;
   8. Kohustus pärast vahetusperioodi lõppu anda tagasisidet oma vahetusperioodi kohta vahetust organiseerinud MTÜ VeniVidiVici koordinaatorile.
   9. Enne vastavat kirjalikku kokkulepet VVV esindajaga ei ole vahetusõpilasel õigust vahetusse minna.
5. **Lepingu kehtivus ning ülesütlemise kord**
   1. Käesolev leping on sõlmitud tähtajatult. Kui kool soovib programmist välja astuda, peab kool saatma MTÜ VeniVidiVici esindajale vabas vormis sellekohase avalduse.
   2. VVV esindaja võib lepingu üles öelda juhul, kui:
      1. Väljasaatva kooli esindaja rikub oluliselt punktis 4 toodud kohustusi;
      2. Vastuvõtva kooli esindaja rikub oluliselt punktis 3 toodud kohustusi;
      3. Koolide esindaja pole vastanud VVV esindaja kirja(de)le 10 tööpäeva jooksul.
   3. Vastuvõtva/väljasaatva kooli esindaja võib lepingu üles öelda juhul, kui:
      1. VVV esindaja rikub oluliselt punktis 5 toodud kohustusi;
      2. Kool ning selle õpilased ei soovi VVV programmist enam osa võtta.
   4. Lepingu ülesütlemine toimub avalduse esitamisega teisele osapoolele. Kui avaldus on esitatud, jõustub ühe nädala jooksul peale esitamist päeva, lepingu lõpetamise lisa, seejuures peavad vahetusperioodid olema lõppenud.
   5. Lepingu ülesütlemise korral eemaldatakse kool VVV infosüsteemist ning kodulehel asuvast *koolide nimekirjast*.

**Kooli esindaja andmed** (*inimene, kellega VVV esindaja kontakteerub õpilasvahetuste osas)*:

Nimi, ametikoht, meiliaadress, telefoninumber.

**Palume digitaalselt allkirjastatud või käsitsi allkirjastatud dokument saata elektroonselt MTÜ VeniVidiVici meiliaadressile** [**info@venividivici.ee**](mailto:info@venividivici.ee) **(kas digitaalse või skaneeritud dokumendina).**

*Käesoleva lepingu allkirjastamisega kinnitan, et olen tutvunud ning nõustun MTÜ VeniVidiVici õpilasvahetuse programmis osalemise tingimustega ning luban kinni pidada lepingust tulenevatest õigustest ja kohustustest.*

|  |  |  |
| --- | --- | --- |
| MTÜ VeniVidiVici esindaja nimi ja allkiri | Liituva kooli direktori nimi ja allkiri | Kuupäev |
| */allkirjastatud digitaalselt/* |  |  |